Muutettu ehdotus: EUROOPAN PARLAMENTIN JA NEUVOSTON PÄÄTÖS vesipolitiikan alan prioriteettiaineiden luettelon vahvistamisesta (komission EY:n perustamissopimuksen 250 artiklan 2 kohdan nojalla esittämä)

EY:n perustamissopimuksen 25 artiklan 2 kohdassa määrätään, että kunnes neuvosto on tehnyt ratkaisunsa, komissio voi milloin tahansa yhteisön säädöksen antamiseen johtavan menettelyn aikana muuttaa ehdotustaan.

Komissio antaa tässä asiakirjassa lausunnon Euroopan parlamentin tekemistä 20 tarkistuksesta ja muuttaa ehdotustaan EY:n perustamissopimuksen 250 artiklan 2 kohdan nojalla.

1. Tausta

Komissio teki yhteisön vesipolitiikan puitteita koskevan direktiiviehdotuksen (jäljempänä vesipolitiikan puitedirektiivi tai direktiivi 2000/60/EY) alustavaan 16 artiklaan perustuvan ensimmäisen ehdotuksen ennen direktiiviehdotuksen toista käsittelyä Euroopan parlamentissa. Mainitussa ensimmäisessä ehdotuksessa noudatettiin neuvoston ja Euroopan parlamentin aikaisemmin esittämiä vaatimuksia. Sovittelumenettelyssä tehty kompromissi toi kuitenkin 16 artiklaan uuden osatekijän, joka vaati "vaarallisten prioriteettiaineiden" yksilöimistä. Näin ollen komissio päätti muuttaa ehdotusta direktiivin 2000/60/EY antamisen jälkeen. Menettelyn eri vaiheiden päivämäärät ovat seuraavat:

Ehdotuksen toimittaminen neuvostolle ja Euroopan parlamentille (KOM(2000) 47 lopullinen) (perustamissopimuksen 175 artiklan 1 kohdan mukaisesti) // 7. helmikuuta 2000

Alueiden komitean päätös olla antamatta lausuntoa // 3. maaliskuuta 2000

Talous- ja sosiaalikomitean lausunto // 12. heinäkuuta 2000

Muutetun ehdotuksen toimittaminen neuvostolle ja Euroopan parlamentille (KOM(2001) 17 lopullinen) (perustamissopimuksen 250 artiklan 2 kohdan mukaisesti) // 16. tammikuuta 2001

Euroopan parlamentin lausunto - ensimmäinen käsittely // 15. toukokuuta 2001

Ensimmäisessä käsittelyssä Euroopan parlamentti pääosin hyväksyi komission muutetun ehdotuksen. Ehdotetun päätöksen tärkeintä osaa, prioriteettiaineiden luetteloa liitteessä, vahvistettiin hieman lyhentämällä tiettyjen sellaisten prioriteettiaineiden uudelleentarkasteluaikaa, joita voidaan pitää "vaarallisina prioriteettiaineina", yhteen vuoteen, ja yksilöimällä uudet kolme ainetta, joita olisi tarkasteltava uudelleen.

Keskustelujen monet muut näkökohdat on otettu huomioon muuttamalla ja lisäämällä johdanto-osan kappaleita, joilla pyritään korostamaan vesipolitiikan puitedirektiivin tiettyjä näkökohtia tai antamaan ohjeita luettelon uudelleentarkasteluun, joka on määrä suorittaa viimeistään joulukuussa 2004.

2. Komission ehdotuksen tavoite

Muutetun ehdotuksen tarkoituksena on valita prioriteettiaineet vesipolitiikan puitedirektiivin 2000/60/EY [1] 16 artiklan 2 kohdan mukaisesti ja yksilöidä "vaaralliset prioriteettiaineet" 16 artiklan 3 kohdan mukaisesti. Prioriteettiaineiden luettelosta tulee mainitun direktiivin liite X. Komissio valmistelee laatunormeja ja päästövalvontaa koskevat ehdotukset kahden vuoden kuluessa luettelon vahvistamisesta. "Vaarallisten prioriteettiaineiden" päästövalvonnan tarkoitus on lopettaa kokonaan tai asteittain näiden aineiden päästöt ja häviöt 20 vuoden kuluessa.

[1] EYVL L 327, 22.12.2000, s. 1

3. Komission lausunto Euroopan parlamentin tarkistuksista

Euroopan parlamentti teki 20 tarkistusta. Komissio hyväksyy täysin 12 tarkistusta (3, 4, 5, 6, 8, 9, 10, 11, 13, 15, 21 ja 23). Kaksi tarkistusta hyväksytään osittain (12 ja 25) ja kolme tarkistusta hyväksytään periaatteessa (24, 27 ja 28). Muita kolmea tarkistusta (17, 18 ja 19) komissio ei voi hyväksyä.

Komission kanta Euroopan parlamentin tekemiin tarkistuksiin on seuraava:

3.1. Komission hyväksymät tarkistukset

Komissio hyväksyy täysin tarkistukset 3, 4, 5, 6, 8, 9, 10, 11, 13, 15, 21 ja 23 seuraavista syistä:

Tarkistuksessa 21 korostetaan 16 artiklan 6 kohdan mukaista aikataulua ja lopullista päämäärää (kuten 1 artiklan e kohdassa) vaarallisia prioriteettiaineita koskevien toimenpiteiden toteuttamisesta.

Tarkistuksessa 23 selvennetään, että luonnossa luonnollisesti esiintyvien aineiden päästöjä ja häviöitä ei voida lopettaa kokonaan tai asteittain. Tämä noudattaa direktiivin 2000/60/EY 1 artiklan e kohtaa ja johdanto-osan kappaletta 27.

Tarkistuksessa 3 edellytetään sellaisten yhteisön ulkopuolisten maiden osallistumista, joilla on yhteisön kanssa yhteisiä jokialueita. Ensimmäisen prioriteettiluettelon laatimisesta lähtien tämä on ollut 16 artiklan nojalla tehdyssä valmistelutyössä yleinen käytäntö.

Tarkistuksessa 5 luetellaan tärkeimmät kansainväliset sopimukset, jotka olisi otettava huomioon yksilöitäessä 16 artiklan 3 kohdassa tarkoitettuja vaarallisia prioriteettiaineita. Näitä kansainvälisiä sopimuksia tarkasteltiin muutettua ehdotusta valmisteltaessa, kuten komission yksiköiden valmisteluasiakirjassa [2] todetaan.

[2] Valmisteluasiakirja ENV/191000/01: "Identification of Priority Hazardous Substances", 16.1.2001 (Adonis n:o 901019).

Tarkistuksessa 8 kehotetaan synkronoimaan tutkimusta ja OSPAR-yleissopimuksen alalla tehtävää työtä. Tämä on jo yleinen käytäntö.

Tarkistuksessa 9 annetaan joitakin erityisohjeita prioriteettiaineiden luettelon uudelleentarkastelua varten, jotta kaikki mahdolliset prioriteettiaineet otettaisiin huomioon. Nykyisissä menettelyissä katetaan periaatteessa nämä näkökohdat.

Tarkistuksessa 10 todetaan, että vesipolitiikan puitedirektiivissä tarkoitettua tulevien prioriteettiaineiden valintaa koskevien tietojen saatavuus riippuu laajalti kemikaalipolitiikan avulla parannetuista testaustiedoista. Viimeaikaisessa valkoisessa kirjassa [3] esitetyllä, parhaillaan käynnissä olevalla kemikaalipolitiikan uudelleentarkastelulla varmistetaan, että kaikista kemikaaleista on saatavilla riittävät ja asianmukaiset tiedot.

[3] Tulevaa kemikaalipolitiikkaa koskeva strategia (KOM (2001) 88 lopullinen - 27/02/2001)

Tarkistuksessa 11 korostetaan, ettei prioriteettiaineiden valinnassa nykyisin käytettävä vertailumenetelmä sulje pois mahdollisuutta käyttää muiden yhteisön toimenpiteiden avulla kehitettyjä menetelmiä. Vaikka käytetyt sanamuodot ovat varsin yleisiä ja terminologia eroaa direktiivin 2000/60/EY terminologiasta, tarkistuksen sisältö on 16 artiklan 2 kohdan mukainen.

Tarkistuksissa 4 ja 13 esitetään tiivistetysti direktiivin 2000/60/EY 2 artiklan 29 kohdassa ja 16 artiklassa vahvistetut säännökset.

Tarkistukset 6 ja 15 ovat toimituksellisia, vesipolitiikan puitedirektiivin kanssa samansuuntaisia muutoksia.

3.2. Komission periaatteessa hyväksymät tarkistukset

Tarkistuksessa 24 esitetään niissä kansainvälisissä sopimuksissa vahvistetut valintaperusteet ja raja-arvot, joita komissio tarkasteli yksilöintiprosessin aikana, kuten komission yksiköiden valmisteluasiakirjassa todetaan. Siinä ei kuitenkaan viitata asiaa koskevan yhteisön lainsäädännön mukaisiin valintaperusteisiin, joista säädetään direktiivin 2000/60/EY 16 artiklan 3 kohdassa. Tästä syystä komissio ehdottaa, että tekstin alkuun lisätään seuraavat sanat: "Sanotun rajoittamatta ongelmallisten aineiden valintaa, joista säädetään vaarallisia aineita koskevassa yhteisön lainsäädännössä, vaaralliset prioriteettiaineet olisi tunnistettava prioriteettiaineiden luettelossa..."

Tarkistuksessa 27 vahvistetaan muutetun ehdotuksen liitteessä olevassa alaviitteessä *** esitettyjä uudelleen tarkasteltavina olevia vaarallisia aineita koskevia säännöksiä. Uudelleentarkastelun määräaikaa lyhennetään yhteen vuoteen luettelon vahvistamisesta. Komissio on sitä mieltä, että tällaiset "vaaralliset prioriteettiaineet" pitäisi yksilöidä lopullisesti mahdollisimman aikaisin. Se ei aina välttämättä yhteisön muun lainsäädännön nojalla käynnissä olevien arviointien erilaisten aikataulujen vuoksi kuitenkaan ole toteutettavissa. Komissio ehdottaa, että sanat "lopullisesta luokittelusta" korvataan sanalla "yksilöimisestä" ja sanat "12 kuukautta" sanoilla "24 kuukautta".

Tarkistuksessa 28 muutetaan fluoranteenin asemaa päätösehdotuksen liitteessä olevassa luettelossa polyaromaattisten hiilivetyjen osoitinparametristä (PAH n:o 27) erilliseksi prioriteettiaineeksi (n:o 14 a) alaviitteineen. Komissio voi hyväksyä fluoranteenin käsittelemisen erillisenä prioriteettiaineena, koska joissakin jäsenvaltioissa voi esiintyä fluoranteenia, joka on peräisin muistakin valmisteista tai välituotteista. Olisi kuitenkin tutkittava, täyttääkö fluoranteeni "vaarallisen prioriteettiaineen" kriteerit. Komissio ehdottaa näin ollen fluoranteenin poistamista PAH-yhdisteiden osoitinparametreista ja sen luetteloimista sen sijaan erilliseksi "tarkasteltavaksi prioriteettiaineeksi" liitteessä seuraavalla tavalla:

>TAULUKON PAIKKA>

Tarkistuksessa 28 oleva alaviite ***** olisi poistettava.

3.3. Komission osittain hyväksymät tarkistukset

Tarkistuksessa 12 vaaditaan uusien aineiden lisäämistä luetteloon, jotta edistettäisiin kaikkien prioriteettiaineiden päästöjen ja häviöiden lopettamista vuoteen 2020 mennessä. Tarkistuksen teksti on harhaanjohtava erityisesti, koska siinä viitataan direktiivin 2000/60/EY 1 artiklan c kohtaan. Jotta pysyttäisiin johdonmukaisina vesipolitiikan puitedirektiivin tekstin ja siihen liittyvien periaatteiden kanssa, komissio hyväksyy tarkistuksen, jos sanat "kaikkien" ja "vuoteen 2020 mennessä" poistetaan ja sanat ", tarpeen mukaan" lisätään tekstin loppuun.

Tarkistuksessa 25 laajennetaan ehdotetun päätöksen velvoitteita lisäämällä vaatimus, jonka mukaan komission ja jäsenvaltioiden on varmistettava, että kaikki aineisiin ja altistumiseen liittyvät tiedot ovat käytettävissä luettelon tulevaa uudelleentarkastelua varten. Niin komissio kuin jäsenvaltiotkaan eivät pysty takaamaan kaiken tällaisen tiedon saatavuutta, pääasiassa koska tietyt tiedot eivät ole niiden omaisuutta. Komissio on kuitenkin sitoutunut kaikkien muiden asianomaisten avulla varmistamaan, että riittävän laadukasta tietoa on saatavilla prioriteettiaineiden valintaa varten. Tämän kohdan huomioonottamiseksi komissio ehdottaa, että teksti korvataan seuraavalla tekstillä:

"Yhdessä direktiivin 16 artiklan 5 kohdassa tarkoitettujen asianosaisten kanssa komissio varmistaa, että COMMPS-menettelyn toteuttamiseksi tarvittavat aineita ja altistumista koskevat tiedot ovat saatavilla asiaa koskevan yhteisön lainsäädännön mukaisesti."

3.4. Tarkistukset, joita komissio ei hyväksy

Tarkistuksissa 17, 18 ja 19 lisätään muutetun ehdotuksen liitteessä kolmeen prioriteettiaineeseen, diuroniin (n:o 13), isoproturooniin (n:o 18) ja simatsiiniin (n:o 28), alaviite ***, mikä edellyttää näiden aineiden uudelleentarkastelua alaviitteessä esitetyn mukaisesti. Näiden aineiden aseman muuttamisen perusteluna on lähinnä juomaveteen liittyvä huoli. Komissio ei viimeisimpään tietoon perustuvassa arvioinnissaan todennut näiden aineiden täyttävän vaarallisten prioriteettiaineiden kriteerejä. Juomavesikäyttöön otettavaa pintavettä myöskin suojellaan joka tapauksessa jo täysin kaikille prioriteettiaineille asetetuilla laatunormeilla ja päästörajoituksilla. Yhdessä neuvoston direktiivin 91/414/ETY [4] nojalla parhaillaan käynnissä olevien arviointien kanssa varmistetaan, että näiden aineiden käyttö on ihmisten terveydelle ja ympäristölle turvallista. Näin ollen toistaiseksi ei ole sellaista syytä, jolla niiden yksilöiminen "vaarallisiksi prioriteettiaineiksi" olisi perusteltua. Näistä syistä komissio ei voi hyväksyä tarkistusta.

[4] EYVL L 230, 19.8.1991, s.1

4. Yhteenveto

Ottaen EY:n perustamissopimuksen 250 artiklan 2 kohdan huomioon komissio muuttaa ehdotustaan edellä esitetyllä tavalla.